钦定古今图书集成/方舆汇编/职方典/第1282卷 > 《永州内谯外城记》吴之道
## 钦定古今图书集成/方舆汇编/职方典/第1282卷 > 《永州内谯外城记》吴之道

天子制地千里，以待诸侯，正为民也，非为诸侯也。以
千里之民，寄之抚牧，维藩维翰，苟得其人，非民社福
乎？矧永为佳山水郡，我艺祖皇帝肇基于兹，郡以永
名，惟王万年，子子孙孙永保民之义也。永去天虽远，
人蒙厚泽，耕凿相安，自有不墉而高，不池而深，不关
而固者。绍兴间，曹、成诸寇，掉鞅径入，至嘉定而又有
李元砺之扰，赵侯善谧始增修其里城焉，外城犹未
暇及。开庆己未，鞑从南来，永当上流，门户受害尤毒，
彊民无知，乘势焚劫公廨，民庐荡为一烬。提刑黄公
梦桂于庚申秋拥节兼郡，议筑外城，周围一千六百
三十五丈，储费均役，规模井如也。公未几免去，丘侯
骍繇秘丞而知郡事者，一年有半。张侯远猷以道倅，
而摄郡事者又半期，陶甓甃砌，仅及西南二隅。太府
寺丞谢侯来领郡寄，首登城历览，且曰：“掌固之职，城
郭为先。然潢池之牛犊幸安，而中泽之鸿雁粗集。予
将劳民，宁无病乎？”僚属曰：“劳民特暂尔，实庇民无穷
之逸。”侯曰：“今为民病者，得非科敛之不已，调差之不
公欤？吾则弛科敛，均调差，而使之乐其劳。得非屝屦
之不给廪食之不克欤？吾则绐屝屦，丰廪食，而使之
忘其劳。”揭而晓之，闻者应募。于是埏土为壁，焚石为
灰，材用足，畚锸具。杵筑之声与歌声相和，运甓之力
与日力俱进。鸠工于癸亥之秋，而讫工于甲子之夏。
正门四：东曰和丰，西曰潇清，南曰镇南，北曰朝京。开
便门五，以通汲水，女墙云矗，雉堞天峻，真可以为侯
国之眉目，邦内之嵩华。侯复曰：“夫城坚则坚矣。里城
重谯，犹自露立，甚非龙蟠气象。”迺节浮费，致工师，鼎
而新之，不三月而落成。楼观翚飞，严严翼翼，视外谯
犹大有加。环永之民，交口称诵，咸曰：“维岳生申，实为
周翰。”侯今之申者也。钦奉王命，式是南国，有俶其城，
皆申之功。诗人不独美其于蕃，盖美其能于宣也。申
之心在乎蕃、宣，岂有心诗人之美哉？之道拱而进曰：
“宋有天下三百馀年而后方有斯城，况侯又贤于城
者，乌可无以记之？”侯曰：“纪实足矣，揄扬则不可。”之道
敬摭舆言之实，而寿于石，庶来者可考云。